Shqipëri: Një hap i ri - verifikimi i pasurisë së gjykatësve
Kjo është një kompetencë e Këshillit të Lartë të Drejtësisë që praktikohet për herë të parë
Pasuritë e gjyqtarëve do të verifikohen tani e tutje pas deklaratave të pasurisë, që ata do të paraqesin. Këshilli i Lartë i Drejtësisë bëri të ditur se do të kryejë verifikime në të gjithë vendin, pas 31 marsit që është afati i fundit i dorëzimit të deklaratave të pasurisë. Ana Shkëmbi, përfaqësuese e KLD, thotë se vetdeklarimet transparente të pasurive nga gjykatësit janë një hap i parë domethënës në përpjekjet për të ndryshuar imazhin e drejtësisë shqiptare. “Këshilli i Lartë i Drejtësisë u bën thirrje gjyqtarëve të plotësojnë formularët e deklarimit të pasurive me përgjegjësi dhe transparencë maksimale, si dhe t’i dorëzojnë ato brenda afatit të përcaktuar pranë Këshillit të Lartë të Drejtësisë. Këshilli i Lartë i Drejtësisë nëpërmjet kësaj strategjie të re vlerëson se deklarimi i pasurive është mjeti më i mirë në një proces të qartë në luftën kundër korrupsionit dhe një nga mënyrat për të orientuar nivelin e besimit të publikut tek gjyqësori” - tha ajo. Zonja Shkëmbi thotë se deklarimet e pasurisë së gjyqtarëve do të verifikohen me bashkëpunimin e KLD dhe Inspektoriatit të Deklarimit dhe Kontrollit të Pasurive, duke u dhënë fund abuzimeve me detyrën dhe fshehjes së akteve korruptive. “Këshilli i Lartë i Drejtësisë e vlerëson shumë fazën e deklarimit të pasurive, si mundësia më e mirë dhe e vetme për të verifikuar me transparencë këto deklarime. Kjo kompetencë ligjore e Këshillit të Lartë të Drejtësisë, e papraktikuar më parë, do të shërbejë për të hedhur dritë mbi vërtetësinë e deklarimeve, si dhe për të identifikuar çdo rast të papajtueshmërisë së veprimtarisë së gjyqtarëve apo sjelljes së tyre me kërkesat e përcaktuara në ligj” - tha ajo. Deklarimi i pasurisë së gjyqtarëve është në vazhdën e përpjekjeve të nisura për të ndryshuar situatën kritike në sistemin e drejtësisë, të mbingarkuar nga paaftësia dhe korrupsioni. Reformimi i sistemit të drejtësisë është një nga kërkesat kryesore të opinionit publik shqiptar dhe organizmave ndërkombëtare. Sondazhet e fundit tregojnë se opinioni publik ende percepton një korrupsion të gjerë në sistemin e drejtësisë, ku në çdo nivel kërkohen pa ndrojtje rryshfete të majme. Sipas raportimeve më të fundit të organizatës Transparency International, sistemi i drejtësisë në Shqipëri është një ndër më të korruptuarit, krahas shëndetësisë dhe tatimeve.//ii